Polisiekonstabel en makker in hof oor moord, uitbuiting(Foto: SA Polisie) ŉ 26-jarige polisiekonstabel van Stellenbosch-polisiestasie het Maandagoggend met ŉ 35-jarige medebeskuldigde in die hof verskyn op aanklag van moord en uitbuiting. Brig. Novela Potelwa, woordvoerder van die polisie, het gesê die twee mans is Vrydag in hegtenis geneem. “Dit volg ná ŉ winkeleienaar van Ethiopië in Februarie 2020 in Stellenbosch vermoor is toe hy glo geweier het om beskermingsgeld te betaal,” het Potelwa bygevoeg. Die saak is tot 11 November uitgestel vir hul aansoek om borgtog. Hulle bly in aanhouding. Die polisiekonstabel is intussen van al sy pligte geskors hangende interne dissiplinêre prosesse.